Document ID: 32001D0843

Απόφαση της Επιτροπής
της 29ης Νοεμβρίου 2001
σχετικά με την εφαρμογή του υποχρεωτικού συστήματος σήμανσης βοείου κρέατος στο Λουξεμβούργο
[κοινοποιηθείσα υπό τον αριθμό Ε(2001) 3783]
(Το κείμενο στη γαλλική γλώσσα είναι το μόνο αυθεντικό)
(2001/843/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου(1), και ιδίως το άρθρο 13 παράγραφος 4,
Εκτιμώντας τα ακόλουθα:
(1) Το άρθρο 13 παράγραφος 3 του κανονισμού (ΕΚ) αριθ. 1760/2000 προβλέπει ότι, μέχρι τις 31 Δεκεμβρίου 2001, τα κράτη μέλη των οποίων το σύστημα αναγνώρισης και καταγραφής των βοοειδών περιλαμβάνει επαρκείς λεπτομέρειες, μπορούν να αποφασίσουν την υποχρεωτική αναφορά συμπληρωματικών πληροφοριών στις ετικέτες για το βόειο κρέας που προέρχεται από ζώα τα οποία έχουν γεννηθεί εκτραφεί και σφαγεί στα κράτη μέλη αυτά.
(2) Στην απόφαση 1999/375/ΕΚ της Επιτροπής(2) αναγνωρίζεται ο πλήρης επιχειρησιακός χαρακτήρας της βάσης δεδομένων του Λουξεμβούργου για τα βοοειδή.
(3) Το Λουξεμβούργο υπέβαλε αίτηση στην Επιτροπή για την έγκριση του υποχρεωτικού συστήματος σήμανσης του βοείου κρέατος, σύμφωνα με το άρθρο 13 παράγραφος 4 του κανονισμού (ΕΚ) αριθ. 1760/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το αίτημα του Λουξεμβούργου, όπως συνοψίζεται στο παράρτημα, για την εισαγωγή υποχρεωτικού συστήματος σήμανσης του βοείου κρέατος που προέρχεται από ζώα τα οποία έχουν γεννηθεί, εκτραφεί και σφαγεί στο έδαφός του, εγκρίνεται σύμφωνα με το άρθρο 13 παράγραφος 4 του κανονισμού (ΕΚ) αριθ. 1760/2000.
Άρθρο 2
Η παρούσα απόφαση απευθύνεται στο Μεγάλο Δουκάτο του Λουξεμβούργου.
Βρυξέλλες, 29 Νοεμβρίου 2001.

Labels: 3
18
17